Gandia acull la VII Setmana Ciclista Volta Comunitat Valenciana Fèmines
06 febrer 2023

## Gandia acull la VII Setmana Ciclista Volta Comunitat Valenciana Fèmines06 febrer 2023Última actualització: 07 febrer 2023

![](../gestion/img/18bd1daecfc1d3eb3f4b6e1153f97bfa4601015a4ffe6d218305cbc95727be4d.jpg)  
  

La Setmana Ciclista-Volta Comunitat Valenciana Fèmines disputarà la seua setena edició entre els dies 16 i 19 de febrer. I aquest any, amb etapa final i decisiva entre Tavernes de la Valldigna i Gandia. Així ho han anunciat als mitjans la regidora d’Esports, **Lydia Morant**, i l’organitzador de la prova, **Rubén Donet**, representant també del CC Escapada.

Aquest any, la prova comptarà amb la presència de la vigent campiona d’Espanya, **Mavi García**, del Liv Racing Teq Find. La primera etapa serà amb eixida a Sagunt i cloenda a València. La segona jornada entre Borriana i Vila-real. La tercera entre Agost i Altea i el fi de festa, com ja s’ha mencionat abans, entre les localitats de Tavernes i Gandia. Exceptuant la primera, que serà propicia per a un final a l’sprint, la resta tindrà ports de montanya que posaran l’atractiu extra a l’espectador.

El recorregut de l’etapa, que serà el dia 19 de febrer, tindrà 113km amb tres ports destacats: Serra Grossa (3ª categoria), Barxeta (4ª) i Barx (2ª). Acabarà a l’avinguda de la República Argentina de Gandia i l’arribada està prevista al voltant de les 14.00 hores. L’eixida, des de la plaça Major de Tavernes, serà a les 11.00 hores.

«Enguany, a diferència d’altres edicions en les que Gandia és part de l’etapa inicial, ho serà de l’última etapa, en la que probablement es decidisca la volta amb la rellevància que tindrà a nivell informatiu tant nacional com internacional per la presència de les millors corredores del món», ha manifestat Morant.

Hi haurà presència de 23 equips, dels quals sis seran nacionals, a més del Movistar Team que és un dels 12 World Teams. També estaran presents 5 equips de la Unió Ciclista Internacional (UCI) com són el DAS-Handsling, BePinkElite, AG Insurance-Soudal Quick Step, Team COFIDIS i el Ceratizit-WNT Pro Cycling.

«Quant a les valencianes, seran sis les representants autonòmiques. Estarà també present la doble guanyadora d’aquesta prova i vigent campiona del món, **Annemiek van Vleuten**, amb l’impacte que suposa tant per a la ciutat com per a les xarxes socials», ha afeigt Donet.

Com a nota destacada i positiva, aquesta prova serà UCI 2.PRO aquesta edició, el que significa que promociona i es situa en la segona categoria de les carreres ciclistes de la UCI.

[Documentos adjuntos](../gestion/documentos/dbd29d3df53a110c095dd6fe6c36608cb57a421da86b3a50339c936d38e0ae70.jpeg)